b'\n_START_ARTICLE_\nVlado Kreslin\n_START_SECTION_\n\xc5\xbdivljenjepis\n_START_PARAGRAPH_\nGlasbeno kariero je za\xc4\x8del leta 1970 kot bobnar v bandu Apollo. Kot pevec je nastopal s skupinami \xc5\xa0pirit group (Murska Sobota) (1973), Zodiac, Izvir, Horizont (Ljubljana) (1975-1978), Sanje in Avantura (Ljubljana) 1979. Leta 1980 je zmagal na slovenski popevki s skladbo Dan neskon\xc4\x8dnih sanj. Leta 1983 se priklju\xc4\x8di skupini Martin Krpan. Z njimi je posnel albuma Od vi\xc5\xa1ine se zvrti 1986 ter Bogovi in ovce 1988. Nastopali so kot predskupina Roryja Gallagherja, R.E.M, Michaela Chapmana in Boba Dylana. Leta 1991 skupina preneha delovati._NEWLINE_Kreslin je vzporedno ustvarjal avtorsko glasbo, ve\xc4\x8dinoma z soavtorjem in kitaristom Mirom Tomassinijem. iz tega obdobja izhaja eden njegovih najbolj prepoznavnih hitov Tista \xc4\x8drna kitara._NEWLINE_Leta 1991 se je pri\xc4\x8del glasbeno dru\xc5\xbeiti s starej\xc5\xa1imi godci iz rojstnih Beltincev - Beltin\xc5\xa1ko bando. Posvetil se je ljudski glasbi in povzro\xc4\x8dil pravi preporod slovenske etno glasbe. Pribli\xc5\xbeal jo je mlaj\xc5\xa1im generacijam, demarginaliziral in rehabilitiral je prekmursko nare\xc4\x8dje. Z bandom Mali bogovi in Beltin\xc5\xa1ko bando je pri\xc4\x8del zdru\xc5\xbeevati v\xc4\x8deraj in danes, lokalno in globalno. V Beltin\xc5\xa1ki bandi delujeta sedaj \xc5\xbee druga in tretja generacija ljudskih muzikantov. Najstarej\xc5\xa1i je Kreslinov o\xc4\x8de, Milan Kreslin (rojen 1928)._NEWLINE_Kreslin pogosto sodeluje z drugimi glasbeniki, iz Slovenije (Siddharta, Gal in Severa Gjurin) in tujine (Allan Taylor, The Walkabouts, Rade \xc5\xa0erbed\xc5\xbeija, Parni valjak, Hans Theessink, Vlatko Stefanovski, Chris Eckman, Damir Imamovi\xc4\x87, Dubliners, Antonella Ruggiero, Barcelona Klezmer and Gipsy Orchestra, Ferus Mustafov, Freres Guisse)._NEWLINE_Izdal je sedemnajst albumov z avtorsko glasbo, ve\xc4\x8d pesni\xc5\xa1kih zbirk, nastopal v filmih in gledali\xc5\xa1\xc4\x8du kot igralec in avtor glasbe. \xc5\xa0tevilne njegove pesmi so ponarodele, nekatere so postale navdih za romane, celove\xc4\x8derne filme in diplomske naloge._NEWLINE_Novembra 2018 je bil premierno predstavljen biografski dokumentarec Poj mi pesem, ki ga je re\xc5\xbeiral Miran Zupani\xc4\x8d._NEWLINE_Je \xc4\x8dlan Dru\xc5\xa1tva slovenskih pisateljev. \xc5\xbdivi v Ljubljani z \xc5\xbeeno in tremi otroki.'